માત્ર સૌરાષ્ટ્ર જ નહીં રાજ્યભરમાં ચોમાસાનું ચિત્ર ચિંતાજનક છે. જૂન મહિનો પૂર્ણ થયા બાદ જુલાઈના પણ 10 દિવસો વિત્યા છતાં મોટાભાગના વિસ્તારોમાં વાવણીજોગ વરસાદ પણ નહીં થતાં રાજ્યમાં ગતવર્ષની સરખામણીએ હજુ 22 લાખ હેકટર જમીન વાવેતર વગર કોરીધાકોડ પડી છે. જગતનો તાત માથે હાથ મુકીને વરસાદની પ્રતિક્ષા કરી રહ્યો છે. જ્યાં વાવણી થઈ ચૂકી છે તેવા ભાગોમાં પણ હવે વરસાદનાં અભાવે બિયારણ સહિતનો ખર્ચ માથે પડે તેવી સ્થિતિ સર્જાતા હવે એકમાત્ર વરસાદના આગમનની રાહ જોવાઈ રહી છે.